**Áttundi fundur stjórnar Fjár- og hjarðhundadeildar, 25.01.2021 kl.17:30 á Selfossi**

Mættir eru: Jónína Guðmundsdóttir, formaður, Jóhanna Eivinsdóttir, gjaldkeri, og Elín Lára Sigurðardóttir, meðstjórnandi.

Birna Sólveig Kristjónsdóttir og Svava Björk Ásgeirsdóttir tilkynntu forföll.

Fundargerð ritaði Jónína Guðmundsdóttir.

**Efni fundar:**

1. **Verklagsreglur fyrir tengiliði**

Formaður leggur fram drög að nýjum starfsreglum tengiliða tegunda. Fundarmenn lesa yfir drögin og verða þau send þeim fundarmönnum sem ekki gátu mætt til kynningar og yfirferðar. Þegar stjórnarmenn hafa allir kynnt sér reglurnar og komið með athugasemdir verða þær birtar félagsmönnum fyrir aðalfundinn þar sem síðan verður kosið um þær.

1. **Staða mála sem send voru Siðanefnd á árinu 2020**

Fyrirspurn var send í tölvupósti á Siðanefnd um stöðu þeirra fjögurra mála sem stjórn sendi nefndinni til umfjöllunar á árinu 2020. Svar hefur borist og eru málin enn til umfjöllunar en siðanefnd kannast ekki við að hafa fengið til umfjöllunar eitt af þeim fjórum málum sem send voru á árinu. Formaður tekur að sér að senda það mál á ný til siðanefndar.

1. **Ársfundur Fjár – og hjarðhundadeildar 2021**

Póstur barst frá Guðnýju framkvæmdastjóra HRFÍ þar sem félagið ákvað að leggja það í hendur hverrar deildar fyrir sig hvernig best sé að haga skipulagi ársfunda. Mættir voru sammála um að halda ársfund en ákveðið var að fresta honum til 25. mars með von um að þá verði búið að hækka fjölda þeirra sem mega koma saman.

Fundurinn verður streymt í gegnum Zoom og geta allir félagsmenn fylgst með og komið með fyrirspurnir. Skoða þarf hvort annað húsnæði henti betur til fundarhalda en skrifstofa HRFÍ, m.t.t. stærðar og fjöldatakmarkana og eins bílastæða ef kosning verður framkvæmd eins og hugmyndir eru uppi, sbr. hér að neðan.

Rætt var hvernig hægt væri að standa að þeim kosningum sem þurfa að fara fram á fundinum. Hugmynd kom um að haga framkvæmd þannig að þeir sem ekki geti verið inni í húsnæðinu þar sem fundurinn verður haldinn vegna fjöldatakmarkana geti fylgst með í gegnum Zoom fyrir utan á bílastæði og þegar kosning fer fram verður komið með atkvæðakassann að bílunum og þau sótt. Þannig geta allir tekið þátt í fundinum og komið sínum atkvæðum til skila.

1. **Framboð til stjórnarsetu og tengiliða**

Stjórn hefur fengið að því fregnir að a.m.k. tveir aðilar hafi ákveðið að gefa kost á sér til setu í stjórn deildarinnar þar sem þrír stjórnarmenn láta af störfum í kjölfar ársfundar. Stjórn fagnar því að til staðar sé áhugi og vilji hjá félagsmönnum til þess að starfa í stjórn deildarinnar og leggja sitt að mörkum til að efla deildina. Stjórn skorar á fleirri aðila að gefa kost á sér bæði til setu í stjórn sem og í starf tengiliða sem er ekki síður mikilvægt starf.

**5. Viðurkenning stigahæstu vinnuhunda**

Rætt var um framkvæmd á viðurkenningu stigahæstu vinnuhunda deildarinnar en stjórn hafði áður ákveðið að veita slíkar viðurkenningar á ársfundinum. Mættu eru sammál um að slík viðurkenning feli í sér hvatningu til félagsmanna til þess að taka þátt í vinnuprófum.

Fundi slitið kl. 19:00.